
ZAKON 
O IZMJENAMA I DOPUNAMA ZAKONA O DOPRINOSIMA
Član 1.
U Zakonu o doprinosima („Službene novine Federacije BiH“, br. 35/98, 54/00 16/01, 37/01, 1/02, 17/06, 14/08 i 19/08) iza člana 5. dodaje se novi članak 5a koji glasi:
U proizvodnom sektoru:
a) poljoprivreda, lov i šumarstvo;
b) ribarstvo;
c) rudarstvo i vađenje rude;
d) prerađivačka indistrija;
e) građevinarstvo
f) djelatnosti domaćinstva;

obveznici doprinosa oslobađaju se obaveze uplate doprinosa za mirovinsko invalidsko osiguranje iz člana 10.Zakona o doprinosima, uz obavezu uplate 1% samo za osnovno zdravstveno osiguranje na neto iznos do 1000,00 KM.
Izuzetno, od predhodnog stava, obveznici doprinosa u proizvodnom sektoru iz stava 1. ovog člana koji vrše isplatu plaće u neto iznosu većem od 1000,00 KM obavezuju se na uplatu doprinosa primjenom člana 10.Zakona o doprinosima.
Član 2.
 U članu 9 stav 1. mijenja se i glasi:
Doprinosi iz člana 4.stav 2.tačka 1.i 2. ovog Zakona plaćaju se  na ostala primanja i naknade iz radnog odnosa na koja se ne plaća porez na dohodak, u skladu sa propisima o porezu na dohodak.
Član 3.
Ovaj Zakon stupa na snagu osmog dana od dana objavljivanja u „Službenim novinama Federacije BiH“.




O B R A Z L O Ž E NJ E

I USTAVNI OSNOV

Ustavni osnov za donošenje Zakona o izmjenama i dopunama Zakona o doprinosima je u članu III 1. tačka c) koji je zamijenjen amandmanima VIII, LXXXIX i CVI i članu IV A 20.(1) d) Ustava Federacije Bosne i Hercegovine, prema kojima je u isključivoj nadležnosti Federacije Bosne i Hercegovine donošenje propisa o financijama, a Parlament Federacije BiH uz ostala ovlaštenja predviđena Ustavom, odgovoran je za donošenje zakona o obavljanju dužnosti u federalnoj vlasti.

II RAZLOZI ZA DONOŠENJE ZAKONA 

Osnovni razlog za donošenje izmjena i dopuna ovog Zakona jeste žurno stvoriti pretpostavke za povećanje zaposlenosti temeljem ukidanja poreznih nameta po osnovu doprinosa i to u djelatnostima poljoprivreda, lov i šumarstvo, ribarstvo, rudarstvo i vađenje rude, prerađivačka industrija i građevinarstvo, koje pružaju realni prostor za otvaranje novih radnih mijesta što bi rezultiralo smanjenjem ukupnog broja nezaposlenih osoba, smanjenje sive ekonomije.     
Takođe, intencija je osigurati bolju konkurentnost na tržištu u prednje navedenim oblastima realnog sektora što će se postići oslobađanjem od obaveze plaćanja doprinosa, pri čemu bi se za taj iznos izvršilo povećanje poticaja za poljoprivredu i prehrambenu industriju.
Smanjeni priliv sredstava u izvanproračunske fondove koji se financiraju iz doprinosa, koji bi uslijedio ukidanjem obaveze uplate doprinosa za navedene oblasti bio bi nadomješten uključivanjem toplog obroka i prevoza za kartu u obračun doprinosa u ostalim djelatnostima te preusmjeravanjem iznosa za nezaposlene za proporcionalni iznos srazmjerno povećanom broju novouposlenih.  
Predloženim članom 5a, osim stimulansa za otvaranje novih radnih mijesta, temeljem porezne olakšiće kroz oslobađanje od uplate doprinosa, otvara se prostor i za povećanje osnovne neto plaće u navedenim djelatnostima što će u odnosu na postojeće stanje sa povećanjem neto plaće povećati i javnu potrošnju te stvoriti prostor za priliv sredstava po osnovu neizravni poreza. 
Stavom 2.predloženog člana 5a predviđa se i ograničenje u cilju sprečavanja zloupotreba predložene porezne olakšice na način da u slučajevima gdje iznos neto plate u navedenim djelatnostima bude prelazio zakonski limit, u tim slučajevima predložena porezna olakšica se isključuje i takve isplate podliježu standardnoj obavezi obračuna i uplate doprinosa prema Zakonu o doprinosima. Cilj predloženog ograničenja, jeste istinski stvoriti prostor za konkurentnost na tržištu, povećati zaposlenost, smanjiti sivu ekonomiju, poboljšati životni standard građana povećanjem neto plaće i tako povećati javnu potrošnju, povećati izdvajanja za razvoj privrede, ali istovremeno spriječiti mogućnost prostora za zloupotrebu primjenom predloženog ograničenja.
Financijska stabilnost izvproračunski fondova predloženim zakonom ne bi bila dovedena u pitanje, jer se jedan dio sredstava koja primjenom predloženog modela ukidaju, nadomještaju oporezivanjem toplog obroka i prijevoza za kartu, smanjenjem rashoda po osnovu nezaposlenosti, povećanog priliva sredstava po osnovu neizravnih poreza koji će neminovno doći sa povećanjem životnog standarda i povećanjem javne potrošnje, ali i kroz priliv sredstava po osnovu poreza na dobit koji će uslijediti zbog povećane konkurentnosti i veće produktivnosti sa povećanim brojem zaposlenih.

III FINANCIJSKA SREDSTVA

Za donošenje ovog Zakona nisu potrebna dodatna financijska sredstva iz Proračuna.






